Title:

Súťaž EU Datathon 2018 sa začína

Text:

Úrad pre vydávanie publikácií Európskej únie organizuje druhý ročník súťaže EU Datathon, ktorá zdôrazňuje, aký potenciál má prepojenie dát generovaných na úrovni EÚ a v jednotlivých členských štátoch. Toto podujatie sa začalo v máji 2018 a jeho záverečná časť sa uskutoční 2. októbra 2018 v Bruseli.

Úlohou účastníkov súťaže je vytvoriť aplikáciu za použitia aspoň jedného súboru údajov zverejneného inštitúciami a agentúrami EÚ na [Portáli otvorených dát EÚ](https://data.europa.eu/euodp/en/data). Aplikácie môžu súťažiť v jednom z týchto štyroch tematických okruhov:

1. Otvorené dáta EÚ – Zdroj ďalších inovácií v Európe

2. Vnútroštátne právne predpisy a právne predpisy EÚ – Ako zabezpečiť interoperabilitu právnych predpisov

3. Verejné obstarávanie v EÚ – Prínos pre občanov a podniky

4. Európsky úrad pre bezpečnosť potravín – Podpora opakovaného využívania dát a inovácií

Prvý ročník tohto podujatia v roku 2017 ukázal, že je príležitosťou pre odvetvie služieb v EÚ, začínajúce podniky aj podniky vo všeobecnosti, keďže ich podnecuje k vzájomnej spolupráci, nadväzovaniu kontaktov, výmene nápadov a vytváraniu nových aplikácií využívajúcich otvorené dáta EÚ.

Generálny riaditeľ Úradu pre vydávanie publikácií Európskej únie Rudolf Strohmeier na margo prvého ročníka Datathon EU uviedol: „... Datathon EU preukázal, ako je prepojený dnešný svet, ako sú navzájom prepojené všetky dáta, ktoré vytvárame, a nakoľko je dôležité uvedomiť si potenciál ich opätovného použitia a vyťažiť z neho maximum.“

Partneri Datathon EU 2018:

* [Generálne riaditeľstvo Európskej komisie pre komunikačné siete, obsah a technológie](https://ec.europa.eu/info/departments/communications-networks-content-and-technology_en) a [Portál otvorených dát Európskej únie](https://www.europeandataportal.eu/)
* [Generálne riaditeľstvo Európskej komisie pre informatiku](https://ec.europa.eu/info/departments/informatics_en)  a [program ISA²](https://ec.europa.eu/isa2/home_en)
* [Generálne riaditeľstvo Európskej komisie pre vnútorný trh, priemysel, podnikanie a MSP](http://ec.europa.eu/growth/)
* [Európsky úrad pre bezpečnosť potravín](http://www.efsa.europa.eu/)
* [Pracovná skupina pre európsky identifikátor právnych predpisov (ELI)](https://eur-lex.europa.eu/eli-register/about.html)

Ak sa chcete na tejto súťaži zúčastniť, dozvedieť sa o nej viac či sledovať jej priebeh, navštívte jej webové sídlo <https://publications.europa.eu/en/web/eudatathon>